


Základná škola s materskou školou, Školská 20, Margecany

**Školský vzdelávací program**

**CHROBÁČIKOVO**

**Školský vzdelávací program**



“Keď chcete dieťa naučiť myslieť, začnite s ním od mala zaobchádzať so všetkou vážnosťou, dajte mu zodpovednosť, otvorene s ním hovorte, poskytnite súkromie a miesto pre neho samého ...“

Bertrand Russell

Riaditeľka školy: PaedDr. Mrázová Eva

Stupeň vzdelania: predprimárne vzdelávanie

Forma vzdelávania: celodenná

Vyučovací jazyk: slovenský

Dĺžka výchovy a vzdelávania: 1 – 4 roky


Prerokovaný v pedagogickej rade :

Prerokovaný v rade školy:



Schválený zriaďovateľom:

Vydaný dňa: 02.09.2023

***NÁZOV ŠKOLSKÉHO VZDELÁVACIEHO PROGRAMU***



***„Chrobáčikovo“***

je priamo súvisiaci s environmentálnym zameraním školy, rozvíjaním povedomia detí o krásach prírody a v neposlednom rade odráža vzťah matky a dieťaťa, ktorá v detstve neraz nazve svoje dieťa „chrobáčikom“.

***VLASTNÉ CIELE A POSLANIE VÝCHOVY A VZDELÁVANIA***

Cieľom predprimárneho vzdelávania je dosiahnuť optimálnu a kognitívnu úroveň, ako základ pripravenosti na školské vzdelávanie a na život v spoločnosti. Východiskom je jedinečnosť dieťaťa, aktívne učenie a začleňovanie sa do kolektívu.

Poslanie materskej školy upravuje zákon č.245/2008 Z.z. o výchove a vzdelávaní /školský zákon/ a o zmene a doplnení niektorých zákonov v znení neskorších predpisov.

**Vlastné ciele:**

* Mať národnostné povedomie o ľudovej slovesnosti, poznať kultúrne tradície v našej obci a okolí, rozvíjať dedičstvo našich otcov a úctu k našim hodnotám.
* Poznať regionálne prvky: tradície štedrej večere, zvyky na Fašiangy, tradície Veľkej noci, stavanie májov v obci.
* Mať enviromentálne cítenie a kladný vzťah k prírode.
* Prirodzene pociťovať túžbu po pohybe a na čerstvom vzduchu.
* Pozitívne vnímať a zapájať sa do pohybových aktivít a športu.
* Rozvíjať svoje záujmy a nadanie.
* Získať elementárne zručnosti ovládania digitálnych technológií.
* Prirodzene túžiť po poznaní a rozvíjať schopnosť učiť sa.
* Uznávať pravé životné hodnoty ako sú priateľstvo, spolupatričnosť, úcta, dôvera.



***STUPEŇ VZDELANIA, KTORÝ SA DOSIAHNE ABSOLVOVANÍM ŠKOLSKÉHO VZDELÁVACIEHO PROGRAMU***

Predprimárne vzdelanie,

ktoré dieťa získa absolvovaním posledného roka vzdelávacieho programu odboru vzdelávania v materskej škole.



***VLASTNÉ ZAMERANIE ŠKOLY***

Zameranie materskej školy vychádza zo záverov analýz a doterajších skúseností z praxe. Je ovplyvnené polohou školy, ktorá sa nachádza v strede obce, v blízkosti lesa a Ružínskej priehrady. Práve táto poloha nám ponúka obohatiť výchovu a vzdelávanie o environmentálnu výchovu a rozvíjanie povedomia detí o kultúre, ľudových zvykoch a tradíciách nášho regiónu. Máme možnosť uskutočňovať s deťmi aktivity na prírodovedné poznávanie formou priameho zážitku, vytváranie pozitívnych postojov k prírode, rozvíjanie estetického vnímania prírody, jej fauny a flóry.

Pri stanovení zamerania našej školy sme vychádzali z kritérií, ktoré určovali:

* SWOT analýza MŠ, jej vonkajších a vnútorných podmienok.
* Koncepcia materskej školy.
* Analýza požiadaviek, potrieb a možností.
* Tradície materskej školy.
* Výsledky činnosti materskej školy.

Z  analýzy uvedených kritérií vyplynulo, že materiálne a profesionálne podmienky materskej školy, prírodné prostredie, fauna a flóra, miestne tradície a zvyky, ako aj tradície materskej školy, vytvárajú predpoklady na regionálnu a environmentálnu profiláciu, orientáciu na zdravý životný štýl a budovanie otvorenej školy.

**Regionálna a environmentálna profilácia**

Región Spiša je charakteristický životom v úzkom kontakte s prírodou a jej krásami. Poznávaním, prírodného a kultúrneho prostredia nášho kraja s využitím projektového a zážitkového učenia, chceme vytvárať povedomie o tradičnom slovenskom kultúrnom prostredí a národe, budovať u detí pozitívne postoje a kladný citový vzťah k nášmu regiónu. Podporovať poznanie ľudových tradícií typických

pre náš región a zachovanie nášho kultúrneho dedičstva. Kladný vzťah detí k živej a neživej prírode priamym pozorovaním, výletmi vychádzkami do prírody, exkurziami, sadením a pozorovaním, starostlivosťou o rastliny.

***DĽŽKA DOCHÁDZKY A  FORMY VÝCHOVY A VZDELÁVANIA***

Materská škola poskytuje celodennú výchovu a vzdelávanie s možnosťou poldennej dochádzky dieťaťa do materskej školy. Dĺžka dochádzky do materskej školy je spravidla od troch do šiestich rokov alebo podľa požiadaviek zákonných zástupcov dieťaťa, výnimočne od dvoch rokov. Deti môžu MŠ navštevovať niekoľko rokov, dochádzka dieťaťa je však povinná jeden rok pred nástupom na primárne vzdelávanie.

******

***UČEBNÉ OSNOVY***

Učebnými osnovami materskej školy sú vzdelávacie štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách. Školský vzdelávací program je rozpracovaný do obsahových celkov a do jednotlivých tém týždňa. V úvode kapitoly je rozpracovaný ich harmonogram, pozostávajúci z prírodných i spoločenských tém. Každá téma má časovú dotáciu 1 týždeň a zahŕňa v sebe rozvrh vzdelávacích oblastí, ktoré sú rovnomerne rozvrhnuté a cyklicky sa opakujú. V rámci tohto rozvrhu učiteľka zaraďuje do svojho týždenného plánu výchovno-vzdelávacej práce výkonové štandardy podľa vlastného výberu zo Školského vzdelávacieho programu, ktoré plní počas riadených činností, vďaka čomu nie je pri plánovaní výchovno- vzdelávacieho procesu obmedzovaná a zväzovaná. Učebné osnovy vymedzujú rozsah výchovy a vzdelávania, nie sú však nemenné a môžu sa prispôsobovať záujmom,  potrebám a možnostiam detí a učiteliek.

***VÝCHODISKÁ PLÁNOVANIA***

Výchovno-vzdelávaciu činnosť (VVČ) plánuje učiteľka týždenne. Témy týždňa sú prehľadne zoradené v rozvrhu tematických celkov obsiahnutých v úvode. Výchovno-vzdelávací plán pre príslušný týždeň vypracúva učiteľka rannej zmeny. Obsah plánu VVČ je v kompetencii každej učiteľky.


Pri plánovaní dopoludňajších vzdelávacích aktivít sú jednotlivé vzdelávacie oblastí (VO) rozvrhnuté na časový úsek jedného týždňa podľa rozvrhu so zohľadnením ich pravidelného striedania a vyváženosti. V závislosti od toho, či je téma týždňa skôr sociálne, alebo prírodovedne zameraná sú v učebných osnovách odporúčané výkonové štandardy, ktoré môže v edukácii učiteľka uplatniť. Pri zostavovaní plánov výchovno- vzdelávacej činnosti, každá učiteľka dbá na striedanie tematických okruhov plánovanej vzdelávacej oblasti, aby sa taktiež pravidelne striedali. Obsah výchovy a vzdelávania má byť koncipovaný tak, aby rozvíjal poznávacie procesy ako pamäť, myslenie, predstavivosť, pozornosť, reč, fantáziu atď. Vytvorený plán VVČ má byť v konečnom výsledku pestrý aj v ranných a popoludňajších činnostiach, nie len čo sa týka vzdelávacích oblastí, ale aj zvolených stratégií a učebných zdrojov, má umožniť deťom vlastnou aktivitou získavať nové poznatky, skúsenosti.

V čase letných prázdnin sa výchovno-vzdelávacia činnosť plánuje formou voľných hier detí, bez zohľadnenia odporúčaného rozvrhnutia vzdelávacích oblastí uvedeného v ŠVP.

Pri plánovaní vychádzame z poznania aktuálnej úrovne detí, rešpektujeme ich prirodzenú variabilitu a ich sociálne prostredie, ako aj pedagogické zásady - postupnosť, primeranosť a pod.

Časová ohraničenosť jednotlivých tém je spravidla jeden týždeň, ale zohľadňuje aj záujem detí o konkrétne témy, kedy je možne časovú dotáciu skrátiť, alebo predĺžiť. Pri plánovaní konkrétnych týždenných aktivít si učiteľky vyberajú výkonové štandardy zo ŠVP, ktoré prispôsobia schopnostiam skupiny detí, pričom môžu, ale nemusia využívať adaptácie výkonových štandardov jednotlivých VO, vymedzené viacerými úrovňami dosahovania jednotlivých výkonov. Výkonové štandardy môžu v prípade ich širšieho vymedzenia deliť, alebo ich spájať do logicky integrovaných celkov.

Stratégie výchovno-vzdelávacej činnosti nesmú byť predimenzované čo sa týka množstva. Učiteľkám je ponechaný priestor na ich slobodný výber pri plánovaní výchovno-vzdelávacej činnosti. Nesmie ich byť ani málo, pretože to môže viesť k schematickej, príliš formálnej a pre deti málo zaujímavej a nedostatočne aktivizujúcej výchovno-vzdelávacej činnosti. Stratégie si učiteľky môžu dopĺňať aj priebežne, v závislosti od vzdelávacích potrieb a rozvojovej úrovne detí, ako aj v závislosti od nimi preferovaného, či uplatňovaného učebného štýlu. Metódy a formy práce musia zodpovedať reálnym podmienkam a dostupným didaktickým prostriedkom, ktoré majú učiteľky k dispozícii.

******

***VYUČOVACÍ JAZYK***

Vyučovacím jazykom v materskej škole je slovenčina- ako štátny jazyk Slovenskej republiky.

***SPÔSOB A PODMIENKY UKONČOVANIA VÝCHOVY A VZDELÁVANIA A VYDÁVANIE DOKLADU O ZÍSKANOM VZDELANÍ***

Dieťa, ktoré dovŕšilo v školskom roku do 31.augusta šiesty rok veku a dosiahlo školskú zrelosť.

Ak dieťa nedovŕšilo šiesty rok veku, ale na základe vyjadrenia príslušného výchovného poradenstva a prevencie, všeobecného lekára, môže plniť povinnú školskú dochádzku, môže byť predčasne zaškolené  na žiadosť rodičov.

Dokladom o získanom stupni vzdelania je Osvedčenie o absolvovaní predprimárneho vzdelania, ktoré vydáva MŠ.

***PERSONÁLNE ZABEZPEČENIE***

Výchovno-vzdelávaciu činnosť v materskej škole vykonáva 6 učiteliek predprimárneho vzdelávania, ktoré spĺňajú všetky kvalifikačné požiadavky stanovené  platnou legislatívou. V každodennej pedagogickej práci preukazujú odborné a pedagogicko-psychologické spôsobilosti, sú schopné profesijného a osobnostného rozvoja.

Materská škola spolupracuje so ZŠ, knižnicou a Centrom špeciálno-pedagogického poradenstva, Slovenská 56, Gelnica, ktoré sa podieľa na psychodiagnostike detí, konzultačnej a poradenskej činnosti.

***MATERIÁLNO - TECHNICKÉ A PRIESTOROVÉ PODMIENKY***

Materská škola, ako prvý článok školskej sústavy, operuje všetkými faktormi, ktoré ovplyvňujú a podmieňujú proces výučby a cieľavedome stimuluje komplexný rozvoj a učenie dieťaťa. Prostredie materskej školy je edukačným priestorom, v ktorom prebieha integrácia a komunikácia s prostredím v rovine sociálnej – dieťa – učiteľ - zákonný zástupca a vo fyzikálnej rovine - usporiadanie a vybavenie interiéru materskej školy.

**Snažíme sa, aby prostredie materskej školy:**

* vytváralo podmienky pre celkovú pohodu dieťaťa,
* viedlo k uspokojovaniu jeho psychických, emocionálnych a telesných potrieb,
* bolo podnetným pre spontánne a zámerné učenie sa dieťaťa,
* spĺňalo estetické kvality,
* aby vytváralo optimálne podmienky na plnenie cieľov v oblasti profilácie cieľov materskej školy,
* aby bolo materiálne vybavené a vytváralo podmienky pre dieťa a rozširovalo jeho motiváciu.

**Usporiadanie a vybavenie exteriéru a interiéru materskej školy**

Materská škola pri základnej škole v Margecanoch je trojtriedna a je umiestnená v účelovej budove základnej školy na prízemí. Zriadená bola v školskom roku 2008/2009, rekonštrukcia MŠ navýšenie počtu tried - 2018.

**Exteriér:** škola je po rekonštrukcii celého učebného pavilónu. Materská škola má po rekonštrukcii svoj dvor, ale využíva aj priestranný obecný dvor, členený na dopravné ihrisko, detské ihrisko, multifunkčné ihrisko, ktoré ponúka deťom priestor na pohyb. V školskej záhrade je umiestnený skleník, ktorý slúži na výchovno-vzdelávaciu činnosť, zameranú na rozvíjanie povedomia o pestovaní a stavbe rastlín.

**Vonkajšie priestory umožňujú deťom:**

* pohybové činnosti,
* tvorivé činnosti
* komunikatívne činnosti

**Interiér:** Zohľadňuje potreby detí i personálu. Triedy sú svetlé a priestranné, funkčne a esteticky zariadené, spĺňajú hygienické a bezpečnostné normy. Hračky sú kvalitné a veku primerané. V MŠ je k dispozícii didaktická, audiovizuálna a výpočtová technika, potrebná vo výchovno-

vzdelávacom procese i v práci učiteliek. Každá trieda má interaktívnu tabuľu, ktorú učiteľky i deti využívajú v edukačnom procese. V zborovni je umiestnená učiteľská knižnica je doplnená stále o nové podnetné materiály – metodiky, námety pre prácu s deťmi a odbornú literatúru, ale aj detská knižnica s literatúrou pre deti.

******

***PODMIENKY NA ZAISTENIE BEZPEČNOSTI A OCHRANY ZDRAVIA PRI VÝCHOVE A VZDELÁVANÍ***

Problematika zaistenia bezpečnosti a ochrany zdravia pri výchove a vzdelávaní je podrobne rozpracovaná v školskom a prevádzkovom poriadku materskej školy.



***VNÚTORNÝ SYSTÉM KONTROLY A HODNOTENIA ZAMESTNANCOV ŠKOLY***

Vnútorný systém kontroly a hodnotenia detí a vnútorný systém hodnotenia zamestnancov školy je rozpracovaný v pláne vnútornej kontroly školy.

***VNÚTORNÝ SYSTÉM KONTROLY A HODNOTENIA DETÍ***

Deti sú v MŠ posudzované v kognitívnej, psychomotorickej a socioafektívnej rovine. Hodnotené sú na základe pozorovania a pedagogickej diagnostiky, ktorá je spracovaná s ohľadom na vekové a vývinové osobitosti detí. Pre deti s pokračovaním plnenia povinnej školskej dochádzky, učiteľky vypracúvajú v spolupráci a na základe správy z centra pedagogicko-psychologického poradenstva individuálny vzdelávací program o plnení ktorého vedú záznamy.

***POŽIADAVKY NA KONTINUÁLNE VZDELÁVANIE PEDAGOGICKÝCH ZAMESTNANCOV***

Problematika kontinuálneho vzdelávania pedagogických zamestnancov je rozpracovaná v ročnom Pláne profesijného rozvoja a kariérneho postupu pedagogických zamestnancov.



***OBSAH VÝCHOVY A VZDELÁVANIA***

***učebné osnovy***

***Výkonové štandardy, ku ktorým z dôvodu ich priebežného dosahovania v prirodzených každodenných situáciách nie je potrebné, avšak ani zakázané zámerne plánovať***

***vzdelávacie aktivity:***

**Človek a spoločnosť**

* aktívne nadväzuje rečový kontakt s inými osobami – deťmi a dospelými
* reaguje na neverbálne signály – mimiku a gestá, udržuje očný kontakt hlasnosť prejavu prispôsobuje situácií
* oslovuje rovesníkov v triede
* pozná mená učiteliek v triede
* pozná a dodržiava základné pravidlá vedenia dialógu
* používanie jazyka prispôsobuje sociálnym situáciám a vzťahom
* predstaví sa deťom i dospelým
* volí vhodný pozdrav vzhľadom na danú situáciu
* nadviaže adekvátny kontakt verbálny, neverbálny s inými osobami
* rešpektuje dohodnuté pravidlá spoločenského správania
* správa sa ohľaduplne k deťom aj dospelým
* spolupracuje v skupine, na základe osobných predpokladov
* sústredí sa na činnosť na základe osobných predpokladov
* sústredí sa na činnosť na základe vôľových vlastností
* dokončuje skupinovú alebo individuálnu činnosť
* reaguje spoločensky na aktuálne prejavy emócií
* správa sa priateľsky k deťom i dospelým
* poďakuje sa za pomoc od druhých
* obdarí druhých
* podelí sa o veci
* poskytne iným pomoc
* požiada o pomoc druhých
* adekvátne reaguje na dobré skutky
* nenásilne rieši konflikt
* odmieta nevhodné správanie
* uvedomuje si na elementárnej úrovni dôsledky svojho správania
* pozná svoje práva a povinnosti
* ovláda základné sebaobslužné činnosti
* má osvojené základné hygienické návyky
* aktívne sa zúčastňuje na príprave stolovania, používa príbor
* udržiava poriadok vo svojom okolí



**Jazyk a komunikácia**

* Aktívne a spontánne nadväzuje rečový kontakt s inými osobami – deťmi i dospelými.
* Reaguje na neverbálne signály (gestá, mimika), udržuje očný kontakt, hlasnosť prejavu prispôsobuje situácii.
* Používanie jazyka prispôsobuje sociálnym situáciám a vzťahom.
* Pozná a dodržuje základné pravidlá vedenia dialógu.
* Rozumie spisovnej podobe jazyka.
* Pri prezeraní a listovaní knihu správne drží.
* Ukáže titulnú stranu knihy.
* Ukáže začiatok čítania textu.
* Listuje v knihe správnym smerom.
* Rozpozná, kde je v knihe uvedený názov a autor knihy.
* Identifikuje v knihe pri čítaní slová v správnej smerovej orientácii (zľava – doprava)
* Ukáže pri čítaní riadky v správnej smerovej orientácii (zľava – doprava, zhora – nadol).
* Identifikuje niektoré písmená abecedy.
* Pri kreslení a grafomotorických činnostiach sedí vzpriamene, vzdialenosť očí od podložky je primeraná.
* Úchop a tlak ceruzky zodpovedá norme.

******

**Zdravie a pohyb**

* Má osvojené základné hygienické návyky (použitie toalety a toaletného papiera, umývanie rúk po použití toalety, umývanie rúk pred jedlom a po zašpinení sa atď.).
* Ovláda základné sebaobslužné činnosti.
* Aktívne sa zúčastňuje na príprave stolovania (desiata, obed, olovrant), používa príbor a dodržiava čistotu pri stolovaní.
* Udržiava poriadok vo svojom okolí.

******

***Obsahové témy jednotlivých týždňov, učebné osnovy a plán rozvoja grafomotorických zručností detí je súčasťou Školského vzdelávacieho programu „Chrobáčik“ v tlačenej verzii dokumentu a je interným dokumentom MŠ.***